## El Centre del Carme inicia la recta final de les obres d’execució de la llibreria, cafeteria i il·luminació

*** El centre de cultura contemporània reobri la seua porta principal i tanca l’actual accés d’Arts i Oficis per a convertir-lo en llibreria**

El Centre del Carme de Cultura Contemporània (CCCC) encara la recta final de les obres per a l’execució de la llibreria, cafeteria i treballs d’il·luminació. Esta setmana el centre, seu del Consorci de Museus de la Comunitat Valenciana, ha reobert la porta principal que dona accés al claustre gòtic per a iniciar la remodelació de l’entrada d’Arts i Oficis com a botiga-llibreria.

El projecte, reiniciat el mes de juliol passat de 2024, comprén actuacions en huit espais del centre. A més de la creació d’una cafeteria, situada en l’Aula Capitular i la nova llibreria, s’han escomés treballs de millora de la il·luminació en la façana, així com de millora de l’accessibilitat, climatització i il·luminació en l’entrada principal, claustre gòtic, sala Goerlich-Ferreres, escala general i escala barroca.

La secretària autonòmica de Cultura i Esport, Pilar Tébar, ha destacat que la intervenció “pretén convertir el Centre del Carme en un espai més accessible, habitable i sostenible, incorporant nous sistemes per a una millor eficiència energètica i seguretat dels públics i dotant el centre cultural de nous servicis, d’acord amb la realitat actual del centre”.

Tébar ha recordat l’aposta de la Conselleria de Cultura per la “conservació i recuperació del patrimoni cultural valencià i en este sentit el Centre del Carme és una referència no solament des del punt de vista històric artístic sinó també com a lloc de trobada i interrelació de les arts vives”.

Mentres finalitzen les últimes tasques per a la posada a punt dels nous espais, en el claustre gòtic es pot vore estos dies l’artista de Catarroja, Pedro Mecinas, treballant en la intervenció mural, ‘Alçar el vol’, que, en record al sector cultural afectat per la riuada del passat mes d’octubre, inaugurarà la nova temporada del Consorci de Museus, el pròxim mes de febrer.

Fecha: 30/01/2025